Disse broprosjektene må stanses etter brokollapsen
Onsdag omkom to personer da en bro under oppføring kollapset ved Leangen i Trondheim. Torsdag ble det kjent at Statens vegvesen inntil videre setter alle tilsvarende prosjekter i Norge på vent. Fellesnevneren for prosjektene er at de krysser en vei, og at det var tenkt å la trafikken gå som vanlig mens den nye broen blir støpt i betong. Vil vite årsaken Ifølge Lars Erik Hauer, direktør i Veg- og transportavdelingen i Statens vegvesen, er denne måten å bygge broer på en vanlig og velprøvd måte. «Etter grundige sikkerhetsvurderinger er det gitt muligheter for å ha løpende trafikkavvikling gjennom eller ved anleggsområder», skriver han i en pressemelding. Ulykken i Trondheim gjør imidlertid at Vegvesenet nå vurderer dette annerledes. - Som på Leangen hadde man av hensyn til fremkommelighet tenkt å la trafikken pågå, mens man støpte nye broer. Dette vil ikke gjøres før vi har vet årsaken til ulykken som rammet på onsdag, sier Hauer til VG.Det er totalt ti prosjekter der det i løpet av de neste to årene har vært aktuelt med tilsvarende byggemetode som er brukt i Leangen: REGION MIDT * E5 Øst Rotvold - 2 broer * E6 Syd for Trondheim, Rosten REGION VEST * Fylkesveg 555 Sotra (deler av Sotrasambandet) * E16 ved Arna * E39 Eigestad (ved Egersund) * E39 Soma (gang- og sykkelveg) * Fylkesvei 509 Sønnevågen (Sola) * Løwenstrasse, Sandnes sentrum REGION ØST * E18 Østfold ved Knapstad * Fylkesvei 204 Heggedal Av disse prosjektene, er oppføringen av de tre broene i Trondheim kommet lengst. Her skulle støping i betong opprinnelig skje i juni. Dette er nå satt på vent inntil videre. - De var tenkt utført på nøyaktig samme måte som broen som kollapset. Nå er selve støping av broen satt på vent, mens de forberedende arbeider, inkludert støping av fundament og søyler fortsetter som vanlig, sier Hauer. Det pågår fortsatt undersøkelser på ulykkesstedet, og det gjennomføres møter mellom politi, Arbeidstilsynet, Statens vegvesen og Reinertsen AS, som er entreprenøren. Selskapet har nedsatt en egen granskningsgruppe som skal undersøke ulykken nærmere.Kjell Magnar Olsen (53) fra Levanger og Ingeborg Gundersen (37) fra Brekken omkom i ulykken onsdag. Det opplyste politiet fredag ettermiddag. Olsen arbeidet på stedet da broen raste sammen. Gundersen kjørte bilen som ble truffet da broen raste sammen. Både teknisk og taktisk etterforskning vil pågå i helgen. Åstedsarbeidet vil trolig fortsette inn i neste uke. Ulykkesstedet vil derfor ikke være åpent for publikum på flere dager.
Støping av broer på disse stedene er satt på vent inntil årsaken bak ulykken i Trondheim er fastsatt.